kuinka lakkasin olemasta huolissani ja opin rakastamaan kanelia

Minulle paljastui vasta ihan äskettäin, että kun englanninkieliset sanovat ”Cumin”, ne tarkoittavat juustokuminaa. Monta ruokaa on maistunut oudolle sen takia, etteivät voi puhua asioista niiden oikeilla nimillä. Halavatun ulkomaanpellet.

SANASTOA: Cumin = juustokumina

Caraway = kumina

Eräänä kohtalokkaana iltana join alkoholia, mistä suorana seurauksena heräsin krapulassa ja kihloissa. Kihlat oli ihan kiva ja pitkään mietitty juttu, mutta krapulasta en osaa nauttia kaikkien näiden vuosien jälkeenkään.

Koska lapset olivat poissa kaupungista, ruokalistalla oli tuoreelle morsiamen toiveiden mukaan juustonaksuja, kylmiä nakkeja ja karkkipussi. Itse halusin tehdä vähän jotain tulisempaa kun kerrankin olin syömässä yksin.

Olen tehnyt chiliä vaihtelevalla menestyksellä muutaman kerran, yleensä naudan ulkopaistista hitaasti hauduttamalla. Ihan hyvää siitä on tullut, mutta tulisuus on jäänyt muiden ruokailijoiden pyynnöstä lähes nollaan. Ei se ole sama enää jos sen laittaa omalle lautaselle. Tämä on ensimmäinen ruoka, jossa olen pitänyt kanelin mausta muualla kuin pullassa. Sen jälkeen olen huomannut, että se antaa hyvän säväyksen moniin haudutettaviin liharuokiin. Siitä tuo otsikko.

Mitä käytin:

400g jauhelihaa, mitä lie laatua. Krapulassa rasvaisempi on parempi

1 iso sipuli

4 valkosipulinkynttä

1 prk tomaattimurskaa (Mutti on oikeasti tosi hyvää. Tykkäsin siitä jo ennen kuin Henri Alén kertoi siitä)

1 vihreä paprika

n. 1,5 dl vahvaa kahvia, mustana ilman sokeria

1 prk kidneypapuja

Ripaus sokeria (jos teit banaanileipää ja laitoit reseptin päätteeksi vaniljatangon sokerin sekaan, älä käytä sitä)

1 tl juustokuminaa

1 tl paprikajauhetta (savustettua, jos on)

1 kanelitanko

Suolaa & pippuria

1 habanero

1 tl oreganoa

1 laakerinlehti

Mitä tein:

Laita pata kuumenemaan, pilko sipuli ja valkosipulit Lorauta kuumaan pataan öljyä, laita sipulit mukaan. Kuullota hetki. Lisää jauheliha, ruskista Lisää paprika, jonka toivottavasti älysit pilkkoa samalla kun ruskistit jauhelihaa. On tomaattimurskan aika. Huuhtele purkki ja heitä huuhteluvedet mukaan pataan. Pilko habanero (tai itsellesi paremman vahvuinen chili), muista ettet kopeloi omia tai toisten silmiä tai muita arkoja paikkoja ennen kuin olet pessyt kädet huolellisesti ainakin pariin kertaan. Itse olen saanut habanerosipsejä syödessäni sipsinmuruja silmiin pariin eri otteeseen. Voin vakuuttaa, että se ei ole kivaa. Lisää muut mausteet, pienennä lämpöä ja anna hautua kannen alla ainakin riisin keittämisen ajan. Hauduttamisen loppuvaiheessa, kun aikaa on enää noin kymmenisen minuuttia*, valuta ja huuhtele kidneypavut ja heitä ne pataan.

Krapulaisella itselläni oli kiire päästä syömään, joten haudutusaika jäi pieneksi, mutta pidempi aika on tässä ehdottomasti parempi. Ja itsellenikin tuli uni ennen kuin pääsin syömään, joten ruoka ehti levätä hellalla ilman lämpöä parin tunnin ajan.

Syödään siis riisin kera. Jotkut laittavat ranskankermaa päälle, joten minäkin kokeilin: en huomannut mainittavaa parannusta. Varmaan joku ciabatta tai patonki toimisi aika hyvin tämän kanssa.

Tällaista krapularuokaa tällä kertaa. Ei se krapulaa vienyt, vaan aika – ja naimisiin mennään ensi kesänä.

* En oikeastaan edes tiedä miksi. Kaikissa muissa resepteissä ne tunnutaan lisättävän vasta viimeisten joukossa. Voi olla, että pavut kestävät haudutusta vaikka kuinka hyvin. Minun puolestani voit laittaa pavut vaikka ensimmäisenä jos siltä tuntuu – älä vain tule kertomaan siitä minulle.